Gediminas Storpirštis
Gediminas Storpirštis (g. 1961 m. balandžio 26 d. Vilniuje) – Lietuvos teatro ir kino aktorius, teatro pedagogas, dainuojamosios poezijos festivalių meno vadovas, koncertų organizatorius, dainų autorius ir atlikėjas. Brolis – aktorius Arūnas Storpirštis. 1984 m. baigė Lietuvos konservatorijoje, (dabar – Lietuvos muzikos ir teatro akademija) aktorinio meistriškumo studijas (vad. A. Savickaitė, F. Jakšys, R. Vaidotas), nuo to laiko yra Valstybinio jaunimo teatro aktorius. Jis vaidina spektakliuose ir kuria jiems muziką („Arklio Dominyko meilė“, „Briedis Eugenijus“, „Angelų pasakos“). G. Storpirštis daug dirba su jaunimu, nuo 1985 m. yra teatro studijos „Elementorius“ vadovas. 2006–2012 m. dėstė aktorinį meistriškumą LMTA. G. Storpirštis puoselėja dainuojamosios poezijos kultūrą. Nuo 2001 iki 2010 metų kartu su Vilniaus mokytojų namais organizavo dainuojamosios poezijos svetainės koncertus, 2002–2013 m. buvo tarptautinio dainuojamosios poezijos festivalio „Tai – aš“ meno vadovas ir vienas iš idėjos autorių, nuo 2007 m. iki 2015 m. buvo nacionalinio bardų festivalio „Purpurinis vakaras“ meno vadovas ir įkūrėjas, nuo 2003 m. – respublikinio moksleivių dainuojamosios poezijos konkurso sumanytojas ir komisijos pirmininkas. 1992–2003 m. vienas iš jaunimo centro „Babilonas“ steigėjų ir teatro grupės vadovas, tarptautinių projektų meno vadovas. Nuo 2013 m. dirba vienu iš keturių pedagogų jaunųjų bardų kūrybinėse stovyklose. Taip pat 2013-2016 m. buvo tarptautinio bardų festivalio „Iš širdies į širdį“ (Šalčininkai) meno vadovas ir vienas iš sumanytojų. 2012 m. moksleivių Dainų šventės Dainų dienos režisierius. Su autoriniais koncertais lankėsi Vokietijoje, Lenkijoje, Austrijoje, JAV, Belgijoje, Vengrijoje, Švedijoje, Norvegijoje, Danijoje, Liuksemburge, Australijoje, Italijoje, Ispanijoje.